- திரு. இம்தாத்தின் மடலை எழுத்தாளர் திரு. அ. முத்துலிங்கம், எனக்கும் நற்கீரனுக்கும் அனுப்பியிருந்தார். அது தனிமடல் பரிமாற்றம், அங்கே திரு இம்தாத் எழுதியிருந்ததை இங்குப் பகிர்வுரிமத்தின் கீழ் இயங்கும் தமிழ் விக்கிப்பீடியாவில் நற்கீரன் இட்டது உரிமை மீறல் என நினைக்கின்றேன் (திரு. இம்ப்தாத் இங்கு இந்த உரிமத்தின் கீழ் இட உரிமை அளித்தாரா என்பது தெரியாது). உரிமைமீறல் என்னும் இக்கருத்தைச் சில நாட்களுக்கு முன்னரே நற்கீரனுக்கும் எழுதியிருந்தேன். திரு. இம்தாத்தின் கருத்தை தக்கவாறு மறுத்தும், விளக்கங்கள் சேர்த்தும், அப்பொழுதே எழுத்தாளர் அ. முத்துலிங்கம் அவர்களுக்கு அனுப்பி இருந்தேன். அவரும் "அருமையான பதில். இதை அப்படியே இம்தாத்துக்கு அனுப்பிவைப்பேன். கடிதம் எழுதியதற்கு நன்றி." என்றும் எனக்கு மடலும் அனுப்பி இருந்தார் (இது நற்கீரனுக்கும் தெரியும்).
- கனகு சிறீதரனும், பாஃகிமும் கூறிய கருத்துகளுடன் ஒப்புகின்றேன். த.உழவன் எழுதியதற்குப் பவுல் கீழே விளக்கமாக உரைத்திருக்கின்றார். ஆனால் ஒன்றே ஒன்றை மட்டும் த.உழவனுக்குக் கூறிக்கொள்ள விழைகிறேன். த.உழவன் கூறும் கூற்று "அனைத்து விக்கியின், மாதங்களில் கிரந்தத்தை நீக்க முயற்சித்தவர், கடைசிவரை அனைத்து இடங்களிலும், மாதங்களில் கிரந்தத்தை நீக்காமல் அப்படியே விட்டு விட்டு போனதால், பலரின் நேரம் தான் *சூறையாடப்பட்டது*." (சாய்வெழுத்தில் காட்டியது நான்). அவர் குறிப்பிடுவது என்னைத்தான். சூறையாடுதல் என்பது எவ்வளவு கடுமையான சொல்! இது பண்பான உரையாடலுக்கு வழி வகுக்குமா? இங்கு ஆலமரத்தில் முறைப்படி கலந்துரையாடி முடிவுசெய்தவாறே தமிழ் விக்கிப்பீடியாவில் மாதங்கள் பெயர் தமிழ்முறைப்படி மாற்றி அமைக்கப்பட்டது. (சூலை 31, 2010 இல் இதற்கான காரணங்களை முன்மொழிந்து, தொடர்ந்து நடந்த உரையாடலையும் ஆலமரத்தடி தொகுப்பு 38 இல் காணலாம். **இங்கு எந்தச் சிக்கலும் ஏற்படவில்லை!** ஆனால், ஏறத்தாழ ஓராண்டு கழித்து ஏப்பிரல் 27, 2011 இல் விக்சனரியிலும் இதே கேள்வி எழுந்ததாலோ அல்லது சீர்மை கருதியோ, நான் டிரான்சிலேட்டு விக்கியில் மாதங்களின் பெயர்களை மாற்றியமைத்தேன். ஆனால் திடீர் என்று சூன் 2, 2011 இல் மீடியா விக்கியில் ஏற்பட்ட ஏதோ பொருந்தாமையால் பிழைகள் ஏற்பட்டிருக்கின்றன. இதனால் நான் மாதங்களின் பெயரை மாற்றியது பெரும் குற்றம் என்னும் குற்றச்சாட்டு ஒருசிறிதும் முறையானதல்ல (அதுவும் பலரின் நேரத்தை நான் சூறையாடினேன் என்னும் கடும் குற்றச்சாட்டு). மாற்றங்கள் சரிவர பிற இடங்களில் நிகழாதது (அதுவும் அப்படி நிகழவில்லை என்று ஒரு மாதம் கழித்துத் தெரியவந்தது) ஏதோ மீடியா விக்கியின் உட்குழப்பங்களால். என்னால் அல்ல. சூன் 2, 2011 இல், சூர்யா கூறினார் (ஆலமரத்தடி தொகுப்பு 56 இல் உள்ளது), "TranslateWiki-யில் செல்வா "தமிழ் விக்கிப்பீடியாவுடன் சீர்மை" எனும் காரணம்பற்றி மாதங்களின் பெயர்களைச் சீர்மைப் படுத்தியுள்ளார்". "அவற்றைத் தற்காலிகமாக மீளமைத்துள்ளேன்" என்றும் சூர்யா கூறினார். மீளமைத்ததால் எல்லாம் சரியாகியதா, ஏன் அப்படியான பிழைகள் ஏற்பட்டன (நிரலில் குழப்பமா, அல்லது ஏதேனும் நிரல்களுக்கு இடையே உள்ள தொடர்புகளில் நேர்ந்த பிழையா) என்று தெரியாது. கட்டாயம் பலருடைய நேரத்தைச் சூறையாட எதுவும் செய்யவில்லை. நான் மாற்றியதில் எந்தத் தவறும் இருப்பதாக நான் கருதவில்லை. பிற காரணங்களால் குழப்பம் ஏற்பட்டதாகத் தெரிவித்தவுடன் மீளமைத்ததால் தீர்ந்திருந்தாலும் அல்லது தீராவிட்டாலும் அது என் பிழை என்று கூறுவது பொருந்தாது. ஏனெனில் அப்படி மேலே நான் செய்தது என்ன என்று சுட்டிகளோடு காட்டியுள்ளேன். யாரும் பார்க்கலாம்.
- கிரந்தத்தின் பயன்பாடு பற்றி நிறைய கூறலாம். இந்தியாவில் 80% மக்கள் சிற்றூர்களிலும், கிராமங்களிலும் வாழ்கின்றார்கள். நகரங்களிலும், எளிய மக்கள் பெரும்பான்மையாக வாழ்கிறார்கள். அவர்கள் இசுக்கூல் என்று சொன்னால் இழிவாக நினைக்கிறார்கள் சிலர். ஸ்கூல் என்றுதான் எழுதவேண்டும் என்கிறார்கள் (பள்ளி கூட இல்லை!). ஆங்கிலம் படித்தவர்களாகவே இருந்தாலும் ஸ்கூல் என்று முன்னே உயிரொலி இல்லாமல் (மொழியியலில் இதனை prosthetic vowel, துணை உயிரொலி, என்பர்) சொல்லட்டுமே பார்க்கலாம். இசுக்கூல் என்பதில் வரும் இகரத்தின் அல்லது முன் நிற்கும் உயிரொலியின் அளவு சற்று சிறியதாகவோ அல்லது சற்று நீட்டமானதாகவோ இருக்கலாமே ஒழிய, முதலிலோ முடிவிலோ ஸ் என்று துணையொலி இல்லாமல் ஒலிப்பது இயலாது (அது தமிழில் கிடையவும் கிடையாது!). தமிழ் முறையைப் பின்பற்றக் கூடாது என்று இங்கு கூறவருவதாயின், தக்கக் காரணங்களுடன் நான் கருத்தாட அணியம். கூடியமட்டிலும் கிரந்தம் தவிர்த்து எழுதுதல் என்பது இங்கு இருப்பில் இருக்கும் பரிந்துரை. ஆகவே தக்கக் காரணங்கள் தந்து கட்டுரைகளின் பேச்சுப் பக்கத்தில் முறைப்படி உரையாடி மாற்றுவது எவ்விதத்திலும் பிழையானதல்ல. இன்ஜினியர் (இஞ்சினியர், எஞ்சினியர் என்று கூட அல்ல!) என்றுதான் எழுத வேண்டும் என்றும், தமிழில் இயல்பாக இயங்காத மெய்யொலிக்கூட்டங்களை வலிந்து ஏற்றுத்தான் ஆகவேண்டும், திணிக்கத்தான் செய்வோம் என்று வாதிடுவோர் வாருங்கள், ஒரு தனிப்பக்கத்தில் பண்போடு, கருத்தை முன் வைத்து, உரையாடுவோம் (அறிவடிப்படையாகவும், அற அடிப்படையாகவும் நேர்மையாகவும் திறந்த மனத்துடன் உரையாடினால் நல்முடிவுகளை எட்டலாம். தனிக் கருத்துகளோடு தனிக்கருத்துகள் "மோதுவதால்" எப்பயனும் இல்லை. கிரந்தத்தை "நீக்குவதை"ச் சிலர் தவறாக நினைப்பது போலவே கிரந்தத்தைத் தமிழில் "திணிப்பதும்" குற்றமாக வேறுசிலரும் நினைக்கலாம். இவற்றுக்கு இடையே நிறைய இணக்கமான முடிவுகளும் உள்ளன. பாஃகிம் கூறியது மிகவும் சரியானதாகவே நான் கருதுகின்றேன்.
- த.உழவனுக்கு வேண்டுகோள். நீங்கள் ஒரு நிருவாகி, பண்புடன் உண்மையை முன் வைத்து உரையாடுங்கள். நேற்று இணைந்த பயனராக இருப்பினும் முதலில் இருந்தே இருக்கும் பயனரே ஆயினும், அதிகாரி ஆயினும் நிருவாகி ஆயினும் யாவரும் பண்போடு உரையாடுதல் வேண்டும். பிறரை முறையில்லாமல் கடுஞ்சொற்களால் தாக்கிப் பேசுவதால் நற்சூழல் கெடுமே அன்றி நீங்கள் கூறும் கருத்துகளுக்கு வலிமை ஏதும் சேர்க்காது.
--செல்வா 12:50, 9 பெப்ரவரி 2012 (UTC)  
:இம்தாதின் விமரிசனத்தைப் பகிர்வதற்கான உரிமை குறித்து நற்கீரன் தெளிவுபடுத்திய பிறகு தகுந்த நடவடிக்கை எடுக்கலாம். இது குறித்து முன் ஒப்புதல் இல்லை என்றால் அவரது பெயரைக் குறிப்பிடாமல் இந்த விமரிசனத்தை இங்கு பகிர்வதில் தடை இருப்பதாகத் தோன்றவில்லை. முன்பு பெயருடன் குறிப்பிட்டதற்கு வருத்தமும் தெரிவிக்கலாம்.
:கிரந்தம் குறித்து தமிழ் விக்கிப்பீடியாவின் நிலை என்ன என்று தகுந்த, தெளிவான வழிகாட்டை வகுக்க வேண்டியது அவசியம். இலங்கை - தமிழ்நாடு சொல் வழக்குகள் போல் அவரவர் வழக்கில் எழுத விடுங்கள் என்பது இதில் ஏற்றுக் கொள்ளக்கூடிய தீர்வாக இல்லை. ஒருவர் எழுதியதை மாற்றாதே என்பது விக்கி நடைமுறைக்கு உட்பட்டதாகவும் இல்லை. எனினும், தற்காலிகத் தீர்வு இது தான். ஆனால், ஒரே மாதத்தில் தொடர்ந்து பல கிரந்த உரையாடல்கள் வருவது ஒரு சில சிறந்த பங்களிப்பாளர்களையேனும் அயரச் செய்வதாக உணர்கிறேன். எனவே, கிரந்தம் தொடர்பான கொள்கை உரையாடலைக் குறுந்தட்டுத் திட்டம் முடிந்த பிறகோ சூலை மாதத்திலோ செய்யலாம் என்று வேண்டுகிறேன்.
:ஒரு கருத்தை / கொள்கையை முன் வைத்து உரையாடும் போது அதன் அடிப்படையிலேயே அணுகுவது சிறப்பாக இருக்கும். யார் சொல்கிறார், அவரது செயல்பாடுகள் அடிப்படையில் கருத்தைப் புறந்தள்ளுவது நன்று அன்று. கிரந்தம் குறித்த உரையாடல்கள் வரும் போதெல்லாம் பெயர் சொல்லாம் பொத்தாம் பொதுவாகக் குற்றம் சாட்டப்படுகிறது. அல்லது, உங்களை முன் வைத்து குற்றம் சாட்டப்படுகிறது. இயன்ற வரை கிரந்தம் தவிர்க்கலாம் என்பதைப் பல பயனர்களும் ஏற்றுக் கொள்வதால் இரண்டுமே தவறான அணுகுமுறை. நீங்கள் மேலே கூறியுள்ள விளக்கம், உங்களின் பங்களிப்பு வரலாறு அடிப்படையில் உங்கள் மேல் வைக்கப்படும் குற்றச்சாட்டும் ஏற்கக் கூடியது அன்று.
:விக்கி ஒரு கூட்டு முயற்சி. மாற்றங்களைப் பொதுவாக முன்வைத்து உரையாடிச் செயற்படுத்தும் போது, அதனைச் செய்து முடிப்பதற்கான பொறுப்பு அனைவரையும் சாரும். விக்கியில் அனைவரும் தன்னார்வலர்களே. பல காரணங்களால் ஒருவர் எடுத்த பணியை முடிக்காமல் செல்லலாம். அல்லது, அவர் நல்லெண்ணத்தில் செய்த பணிகள் புறச் சூழ்நிலைகளால் பிறகு தவறாக இருக்கலாம். எனினும், அவரைத் தனிப்படச் சாடாமல் மற்றவர்கள் பொறுப்பேற்பதே விக்கி நடைமுறை. --இரவி 13:38, 9 பெப்ரவரி 2012 (UTC)